kardosdrur/scandi-wiki huggingface dataset:
Edlund

Edlund A/S er en dansk it-virksomhed der leverer software til pensionskasser og forsikringsselskaber. Virksomheden ligger på Frederiksberg  og beskæftiger mere end  200 medarbejdere med egentlig softwareudvikling. Alle har en længerevarende teoretisk uddannelse, typisk som cand. scient. eller ph.d. inden for datalogi, aktuarvidenskab, matematik, statistik, ingeniør eller tilsvarende fag. 

Edlund A/S leverer totale løsninger til administration af porteføljer inden for liv, pension, unitlink og forsikring. 

Edlund havde i perioden 1997–2017 til huse i det gamle Carlsberg-villakvarter i Valby i ti restaurerede villaer.

Historie 
Edlund A/S blev stiftet i 1992. Grundideen har fra starten været at kombinere fagene datalogi og aktuarvidenskab til at udvikle branchespecifikke og forretningskritiske systemer til pensions- og forsikringsbranchen.

Edlund blev i januar 2016 opkøbt af KMD.

Eksterne henvisninger 

It-virksomheder i Danmark
Valby
Carl Christian Nicolaj Balle

Carl Christian Nicolaj Balle (født 25. december 1805 i København, død 3. marts 1855 i Nebsager) var præst i Thyregod og Vester Sogn (1836-1845), Vesterbølle-Østerbølle Sogn (1845-54) og Nebsager-Bjerre Sogn (1854-1855). Derudover var han kirkemusikalsk redaktør og salmekomponist. Han var adjunkt ved Horsens Latinskole fra 1830 til 1836 og fra 1834 til 1836 medredaktør på Skanderborg Amtsavis og Avertissements Tidende (Horsens Avis). 

Han er døbt fastelavnssøndag 16. februar 1806 på Almindelig Hospital, , hvilket mange steder har givet anledning til fejlagtig angivelse af fødselsåret til 1806. Hans forældre var præst Johannes Nicolaj Balle og Magdalene Balle, født Petersen. De flyttede i forbindelse med faderens præsteembede til Urlev ved Horsens, da C. Balle var ca. 1 år gammel. Carl Christian Nicolaj Balle blev student fra Horsens Latinskole 1824, uddannede sig til teolog i København 1828 og vendte tilbage til Horsens som skolelærer. Blev i 1833 gift med Ane Elisabeth Worm (1808-1871), og de fik 11 børn sammen i perioden 1833-1848. Hustruens morfar var Horsens-apoteker Jacob Helms. 

Af C. Balles salmer kendes Det kimer nu til julefest (1850), Ak vidste du som går i syndens lænke (1850), Et lidet barn så lysteligt, Lyslevende fra himmerig og I denne søde juletid (alle tre med samme melodi, 1855), Var I ikke galilæer (ukendt årstal), Der var engang en vinternat (ukendt årstal) og Herren han har besøgt sit folk (usikkert, om det er Balle, 1850). Det menes desuden, at han komponerede den kendte melodi til Dejlig er den himmel blå, men det er ikke dokumenteret. Hans oldebarn, Emil Balle-Petersen, skrev en kronik om det i Horsens Folkeblad i 1961 under overskriften "Præsten og komponisten C.C.N. Balle".

Referencer

Se også 
 Sange i  Wikisource
 Tekster
 Julesang

Eksterne henvisninger
 Balle i Almindeligt Forfatter-Lexicon for Kongeriget Danmark med tilhørende Bilande, fra 1814 til 1840,

Komponister fra Danmark
Præster fra Danmark
Kirkemusikkomponister
Danskere i 1800-tallet
Ørnhøj Sogn

Ørnhøj Sogn er et sogn i Herning Nordre Provsti (Viborg Stift).

Ørnhøj Kirke blev i 1915 indviet som filialkirke til Nørre Omme Kirke, og så blev Ørnhøj et kirkedistrikt i Nørre Omme Sogn, som hørte til Hind Herred i Ringkøbing Amt. Nørre Omme sognekommune inkl. kirkedistriktet blev ved kommunalreformen i 1970 indlemmet i Trehøje Kommune, der ved strukturreformen i 2007 indgik i Herning Kommune.

I 2007 blev Ørnhøj Kirkedistrikt udskilt som det selvstændige Ørnhøj Sogn.

I Ørnhøj Sogn findes følgende autoriserede stednavne:
 Abildå (bebyggelse)
 Askov (bebyggelse, ejerlav)
 Askov Mark (bebyggelse)
 Fjaldhøj (areal)
 Galtmose (areal)
 Kildbjerg (areal)
 Kyndelhøj (areal)
 Limgrav (bebyggelse)
 Meldhede (bebyggelse)
 Nedergård (bebyggelse)
 Nørhede (bebyggelse)
 Nørre Hede (bebyggelse)
 Nørre Mosehøj (areal)
 Skråstrup (bebyggelse)
 Spåbæk (bebyggelse)
 Storehøj (areal)
 Ørnhøj (bebyggelse)

Noter

Eksterne kilder/henvisninger 
 
 

Sogne i Herning Kommune
Sogne i Viborg Stift
Sogne i Hind Herred
Colt Canada

Colt Canada er en våbenproducent der er beliggende i Kitchener i Ontario, Canada.
Colt Canada er ejet af Colt's Manufacturing Company. Tidligere var firmaet kendt som Diemaco, men 20. maj 2005 blev det opkøbt af Colt's, og det er siden blevet omdøbt.

Colt Canada fremstiller håndvåben til Canadas militær og politistyrker. Firmaet eksporterer også våben internationalt, blandt andet til Danmark, der bruger firmaets C7, C8 og LSW våben under betegnelserne Gevær M/95 (C7), Karabin M/96 (C8) og LSV M/04 (LSW). Våbnet "M/96" ligner er bygget over den samme platform som de lidt mere kendte Colt M4A1 Carbine. Desuden eksporterer firmaet til Holland, Norge og Storbritannien.

Eksterne henvisninger 
Colt Canadas hjemmeside

Forsvarsvirksomheder fra Canada
Mapudungun (sprog)

Mapudungun (af mapu = "jord" + dungun = "sprog") er det sprog, som mapuchefolket taler. Sproget kendes også under betegnelserne mapudungu, mapusdugun, mapuche (hvad der er en fejl) og arakanisk (hvad der er en fornærmelse). Det er et araukansk sprog, der tales i det mellemste Chile og et tilgrænsende område af det vestlige Argentina. Ca. 440.000 mennesker forstår sproget, og ca. 275.000 bruger det i deres hverdag (200.000 i Chile og 75.000 i Argentina).

Mapudungun har flere dialekter. I Argentina er det pewenche (neuquén), moluche eller nguluche (der tales fra Limay og til søen Nahuel Huapí), huilliche eller veliche (der tales i regionen omkring Nahuel Huapi, men også i Valdivia i Chile) og rankenche (i Chalileo, General Acha og Río Colorado).

De to mest talte varianter er dels det egentlige mapudungun, som er mapuchefolkets sprog, og huilliche, der tales syd for mapucheområdet, dvs. i kystbjergene ved Valdivia, i Osornoprovinsen og på Chiloéøen. Flere forskere anser disse to for at være forskellige sprog.

Se også 
 Forsøgs-wikipedia på mapudungun 

Amerikanske sprog
Sprog i Chile
Sprog i Argentina
Himmerlandsstien

Himmerlandsstien er en natursti i det vestlige Himmerland. Stien blev indviet i november 2006 og er anlagt på Himmerlandsbanernes strækning Viborg-Løgstør, der blev nedlagt i 1999.

Markante punkter på ruten er jernbanebroerne over Skals Å, Simested Å og Lerkenfeld Å. Stien går fra Vestermarksvej i Viborg gennem de gamle stationsbyer Løgstrup, Skals, Skringstrup, Møldrup, Hvam Stationsby, Aalestrup, Østrup, Aars, Hornum, Gatten, Vindblæs og Løgstør. Stien forlader kun banetracéet gennem centrum af Aars, hvor det gamle stationsterræn er blevet til butikstorv, så stien må følge vejnettet. Men de to delstrækninger Viborg-Aars (49 km) og Aars-Løgstør (26 km) er hver især blandt Danmarks længste ubrudte banestier.

I sensommeren 2005 gennemførte 17 udviklingshæmmede elever fra Limfjordsskolen i Løgstør en vandretur hele vejen fra Løgstør til remisen i Viborg og tog billeder inden sporet var fjernet og buskadserne ryddet.

Faciliteter 
Det meste af strækningen er belagt med stenmel, og korte strækninger er asfalteret, så stien er egnet til både vandring og cykling. Ridning er tilladt i rabatten, men knallertkørsel er forbudt i Vesthimmerlands kommunes del af stien.

Langs ruten er der opført overdækkede rastepladser med grill, vand og muligheder for primitiv overnatning. Der er campingplads ved Hjarbæk, Aalestrup, Hornum og Løgstør. Hvor stien passerer herregården Lille Restrup, er der et Spor i Landskabet med en handicap-fiskesti.

Forlængelse til Viborg 
Viborg Kommune har forlænget stien helt ind til Viborg Banegård. Dog følger sporet ikke helt den ubrudte banesti, da banetracéet syd for Vestermarksvej går gennem et industrikvarter, hvor der allerede er opført en industribygning på tracéet, så her følger stien Vestermarksvej et kort stykke.

På de sidste 2 km ind til Viborg Banegård, hvor de tilgroede skinner i mange år har ligget ved siden af Skivebanens spor, er sporet nu taget op. Der er opsat hegn mod Skivebanen og der er lagt asfalt. Gennem Løgstrup var det planlagt at omlægge stien for at undgå, at den skærer rute 26 i niveau. Men man har i stedet valgt at anlægge en helle på rute 26, så krydsningen bliver mindre farlig og stien kan forblive på banetracéet.

Noter

Eksterne kilder/henvisninger 
 Himmerlandsstien Regional cykelrute 35 
 Visit Vesthimmerland: Himmerlandsstien 

Stier i Danmark
Naturstier
Cykelstier
Cykelruter
Gangstier
Vandreruter i Danmark
Viborg Kommune
Vesthimmerlands Kommune
Jacqueline Bouvier

Jacqueline "Jackie" Bouvier er en figur i tv-serien The Simpsons, hvor hun er moder til seriens kvindelige hovedrolle Marge Simpson, samt hendes to søstre Patty og Selma Bouvier.

Moderen er kendetegnende ved at være fåmælt som følge af strube/halskatar, samt en frisure på højde med Marges.

I flere afsnit har hun været tæt på ægteskab med både Abe Simpson og Mr. Burns.

Seriens skaber Matt Groening navngav hende efter Jacqueline Kennedy Onassis, hvis pigenavn netop var Bouvier.

Eksterne henvisninger 

Figurer i The Simpsons
Edna Krabappel

Edna Krabappel er en lærer i tv-serien The Simpsons, hvor hun underviser Bart og Lisa. Edna Krabappel blev lagt stemme til af Marcia Wallace, indtil hendes død i 2013. Hendes første optræden er i afsnittet Bart the Genius. Hun lod i et afsnit Bart bestå.

Ednas forelskelse 
Edna Krabappel bliver i et afsnit (Grade School Confidential) forelsket i inspektøren Seymour Skinner til Martin Princes fødselsdag. De gemmer sig i legehuset og kysser, hvilket Bart ser og må holde hemmeligt. Desværre kan Edna og Seymour ikke mødes på deres arbejdsplads, så Bart kommer til at optræde som sendebud af deres følelser for hinanden. På et tidspunkt bliver de dog opdaget af børnene på skolen, mens de kysser i et kosteskab. Børnene tror de dyrker sex og fortæller det til deres forældre, som tager historien for sand. Der bliver oprør i byen på grund af det.

Edna har også været sammen med Comic Book Guy, hvor de havde sex sammen, og en jaloux Seymour Skinner prøvede at skille dem ad, som endte i at ingen fik Edna.

Eksterne henvisninger 

Figurer i The Simpsons
Lunchlady Doris

Lunchlady Doris arbejder i kantinen på Springfield Elementary i tv-serien The Simpsons.

Hun er angiveligt komplet ligeglad med børnene: Hun lader maden ligge på gulvet og ryger over maden. Efter en række nedskæringer på skolen fungerer hun desuden som skolens sygeplejerske. Dette arbejde er hun dog heller ikke specielt god til. Pga skolens manglende ressourcer bliver eleverne på Springfield Elementary altid spist af med dårlig mad såsom assorterede dyredele, heriblandt hestetestikler, og Kød af "F-Karakter". Man ser generelt ikke meget til Doris i serien, men i Simpsons Halloween Special V har hun en af sine største og mest betydningsfulde roller, eftersom hun høster stor succes blandt lærerne på Springfield Elementary, da hun begynder at tilberede elever, som resulterer i, at hun disker op med "delikatesser" såsom "Jimbo-Burger" og "Uter-braten". At hygiejneniveauet, som før nævnt er ekstremt lavt i kantinen på Springfield Elementary er udelukkende Doris' skyld, for som hun formulerer det i afsnittet Who Shot Mr. Burns?(Part One) til skoleinspektør Seymour Skinner: "Køkkenpersonalet i kantinen brokker sig over mus. Jeg ønsker at ansætte et nyt personale"

Eksterne henvisninger 

Figurer i The Simpsons
Sygeplejersker

it:Cuoca Doris
Timothy Lovejoy

Pastor Timothy "Tim" Lovejoy prædiker i den fiktive by Springfield og optræder i de fleste af afsnittene i serien The Simpsons.

Han er meget glad for modeltog og meget træt af den ivrige kirkegænger og meget troende Ned Flanders, som har for vane altid ringe til ham om de mest åndsvage ting, såsom: "Min fod kom til at snitte en penis, ved stranden i dag, hvad skal jeg gøre". Under sine prædikener får han tit folk til at falde i søvn med sin dybe og meget rolige stemme.

I et afsnit var han blevet meget desperat, da alle byens kristne var blevet optaget i en kult. Dette fik ham til at overveje ligefrem at brænde kirken ned.

Hans stemme er indtalt af Harry Shearer.

The Simpsons
Magnus Kældsø

Magnus Kældsø Poulsen (født 30. april 1990 i Svendborg) er en dansk sejler. Han startede sin karriere i Svendborg i året 1995. 7 år senere stod han på udtagelsespodiet og var blevet udtaget til VM i USA(Texas). Senere vandt han VM (Zoom 8) i Køge i 2006. Hans coach, Kim Skovgaard, har støttet ham igennem flere år. Ingen båd uden en bådebygger, og her har Stig Bløcher ved Winner Optimist støttet Magnus igennem hans karriere.

Eksterne kilder

Eksterne henvisninger 

Sejlsportsfolk fra Danmark
Personer fra Svendborg
Jes Lyhne Bonde

Jes Lyhne Bonde er en dansk sejler. Han startede sin karriere i Haderslev sejlklub. I 2005 vandt han de danske mesterskaber for hold og individuel i optimistjolle, hvor han bl.a. vandt over Magnus Kældsø. 3 uger senere vandt Jes Lyhne Bonde EM guld i Polen.

Resultater 

2004
 Udtaget til nordisk mesterskab i Sverige. Placering: 8 

2005
 Danmarksmester i holdsejlads 2005 i Egå
 Danmarksmester i individuel 2005 i Egå 
 Europamester 2005, i Polen

2006
 Vinder af internationalt stævne i Dubai 
 Nr. 2 til et internationalt stævne i Barcelona
 Nr. 22 på Gardasøen 2006. med 500 delagere
 Vinder af sail-extreme 2006 i Kerteminde
 Nr. 4 til hollandske mesterskaber, 380 deltagere
 Vinder af udtagelsesserien og udtaget til VM i Uruguay. Placering: 60
 Bronze til DM 2006 i Egå 
 Invitation til Europamesterskabet 2006 i Holland som forsvarende mester. Placering: 6
 Invitation til ”Gold Cup 2006” på Bermuda. Placering 5
 Vinder af opti-A cup/jysk mesterskab 2006
 Vinder af Sail X-mas 2006

2007
 Nr. 3 til et internationalt stævne i Barcelona med 240 deltagere
 Nr. 2 på Gardasøen, med 570 deltagere. Verdens største stævne
 Nr. 4 til hollandske mesterskaber, 380 deltagere
 Vinder af udtagelsesserien og udtaget til VM på Sardinien, Italien
 nr 13 til verdensmesterskabet ud af 250 deltagere fra 56 nationer
 vinder af stort international stævne, Jr. Gold Cup, på Bermuda

Kilder

Eksterne henvisninger 

Tjek fødselsår
Sejlsportsfolk fra Danmark
Danmarks Folkelige Broderier

Foreningen Danmarks Folkelige Broderier blev oprettet i 1954 med det formål at registrere og analysere gamle danske tekstiler i privateje. Ophørte i 1989.

I perioden 1955 til 1976 var der 101 små og store udstillinger rundt omkring i Danmark og Sydslesvig.
Med udgangpunkt i udstillingerne blev der udgivet tretten lysbilledserier:

I tilslutning til lysbilledserierne, som kun blev kopieret i få sæt, blev der udgivet 128 forskellige mønsterark, der hver gengav et gammelt håndarbejde – teknik, mønster og historie. Disse ark blev udsendt til alle foreningens medlemmer.

Foreningens modtog blandt andet tipsmidler som hjælp til finansieringen af udgivelserne.

Folkelige Broderier
Etableret i 1954
Herbert Lom

Herbert Lom (11. september 1917 – 27. september 2012) var en tjekkisk-britisk skuespiller, hvis fødenavn var Herbert Charles Angelo Kuchacevich ze Schluderpacheru. Han var kendt for at spille et bandemedlem i filmen Plyds og papegøjer fra 1955 og at spille Napoleon Bonaparte i to film. Senere blev han kendt som Inspector Clouseaus chef, Dreyfus, i filmene om Den lyserøde panter.

Han startede sin karriere i Tjekkoslovakiet, men flyttede i 1939 til Storbritannien, hvor han i løbet af 1940'erne slog sit navn fast.

Udvalgte film 
 Žena pod křížem (1937)
 The Young Mr Pitt (1942)
 Plyds og papegøjer (1955)
 Krig og fred (1956)
 Spartacus (1960)
 Den hemmelighedsfulde ø (1961)
 The Phantom of the Opera (1962)
 Et skud i mørke (1964)
 Doppelgänger (1969)
 Den lyserøde panter vender tilbage (1975)
 Den lyserøde panter slår igen (1976)
 Den lyserøde panter ta'r hævn (1978)
 På sporet af den lyserøde panter (1982)
 Den lyserøde panters forbandelse (1983)
 The Dead Zone (1983)
 Den lyserøde panters søn (1993)
 Mord i præstegården (TV) (2004)

Eksterne henvisninger 
 

Skuespillere fra Tjekkiet
Filmskuespillere fra England
Personer fra Prag
Samuel Frederick Gray

Samuel Frederick Gray (1766 – 1828) var en britisk botaniker og farmakolog. Gray var forfatter til The Natural Arrangement of British Plants (1821). Han var også far til zoologerne John Edward Gray og George Robert Gray.

Farmakologer
Botanikere med autornavne
Briter i 1800-tallet
Botanikere fra Storbritannien
Faglitterære forfattere fra England
Lilly Helveg Petersen

Lilly Edith Helveg Petersen f. Lolk (født 13. september 1911 i Troense, død 10. oktober 2005) var en dansk politiker, der fra 1970 til 1978 var borgmester for Københavns Kommunes 5. magistrat, valgt for Det Radikale Venstre. Som borgmester havde hun ansvaret for hovedstadens offentlige trafik, energiforsyning og håndværk. Under hendes ledelse sløjfede København sporvognene i 1972 og overgik til busser. Året efter stod hun i spidsen for etableringen af Hovedstadsområdets Trafikselskab. 

Hun var fra 1936 gift med Kristen Helveg Petersen, tidligere undervisnings- og kulturminister for Det Radikale Venstre. Parret er forældre til forhenværende udenrigsminister Niels Helveg Petersen samt to døtre, Anne (f. 1937) og Karen (f. 1944). 

Trods flere forsøg lykkedes det ikke Helveg Petersen at blive valgt til Folketinget, men i en årrække havde hun sæde i den radikale hovedbestyrelse. I 1978 forlod hun aktiv politik, men var i mange år frem en aktiv debattør. 

På Østerbro er Lilly Helveg Petersens Plads opkaldt efter hende.

Kilder og eksterne henvisninger 
 Lilly Helveg Petersen i Dansk Kvindebiografisk Leksikon
 

Lilly
Personer fra Fyn
Borgmestre i København
Medlemmer af Københavns Borgerrepræsentation i 1900-tallet
Tidligere medlemmer af Københavns Borgerrepræsentation fra Det Radikale Venstre
Personer i Kraks Blå Bog (afdøde)
Borgmestre fra Det Radikale Venstre
Personer i Dansk Kvindebiografisk Leksikon
Tidligere folketingskandidater fra Det Radikale Venstre
George Robert Gray

George Robert Gray (8. juli 1808 – 6. maj 1872) var en engelsk zoolog og forfatter, samt leder af British Museums ornitologiske afdeling i 41 år. Han var John Edward Grays yngre bror og søn af botanikeren Samuel Frederick Gray.

Han startede på British Museum som inspektørassistent for Zoologiafdelingen i 1831. Han begyndte med at katalogisere insekter og udgav i 1831 Entomology of Australia.

I 1833 grundlagde han også det, der blev til Royal Entomological Society of London.

Værker 
 1846 Descriptions and Figures of some new Lepidopterous Insects chiefly from Nepal
 1871 A fasciculus of the Birds of China

Medlemmer af Royal Society
Videnskabsfolk fra Storbritannien
Mika

Mika kan henvise til flere artikler:
 Mika (profet) – Profet fra Det Gamle Testamente
 Mika (sanger) – Britisk sanger
 Bror Mika – Pseudonym for den danske forfatter Per Barfoed
 FC MIKA – Armensk fodboldklub
 Mika Waltari – Finsk forfatter

I Danmark er Mika både godkendt som drenge- og pigenavn 
. Der er ca. 100 af hvert køn med navnet .

Noter
Tamar

Tamar ( "daddelpalme" samt "at gå med oprejst pande") er navnet på en række kvinder i Det Gamle Testamente.

Tamar var datter af Kong David (manden efter Guds hjerte) og søster til Absalom. Hun var en meget smuk kvinde.

Tamar var Judas svigerdatter, gift med hans søn Er. Efter Ers død giftede hans broder, Onan, sig med hende, som det var hans pligt, for at videreføre slægten, fordi Er var barnløs. Da Onan døde, fordi han ikke ville føre broderens afkom videre, men lod sin sæd gå til spilde, lovede Juda, at Tamar måtte få hans tredje søn, Shela, men han svigtede løftet. Tamar forklædte sig som skøge og bød sig til Juda, som gjorde hende gravid uden at vide, hvem hun var. Hun krævede hans signetring og hans kappe som betaling og forlod Juda. Da hun senere blev beskyldt for utroskab af Juda, fremviste hun signetringen og kappen som bevis på, at Juda var faderen.

Kildeangivelser 

Personer i Det Gamle Testamente
Jónas Þór Næs

Jónas Þór Næs (født 27. december 1986) er en færøsk professionel fodboldspiller, hvor hans primære position på banen er i den højre forsvarside og sekundært på midtbanen. Hans nuværende klub er ÍBV i Island. Han har tidligere spillet for bl.a. 1. divisionsklubben Boldklubben Fremad Amager og B36 Tórshavn.

Jónas Tór Næs kom til Boldklubben Frem den 1. januar 2003, men debuterede først for klubbens førstehold den 7. maj 2005 på udebane mod Dalum IF. Han sidste kamp var fra den 12. november 2006 hjemme mod Ølstykke FC. Efter at have spillet i klubben i 3 år, blev hans kontrakt ikke forlænget da den udløb den 31. december 2006. Han forsøgte sig efterfølgende i Akademisk Boldklub, men i starten af april skiftede han til divisionskollegaerne fra Fremad Amager som amatør. Han har spillet på diverse ungdomskampe for det færøske landshold, og fik sin debut for A-landsholdet i 2008..

Spillerkarriere 
 200x-200x: B36 Tórshavn (Færøerne)
 200x-2002: Havnar Bóltfelag (Færøerne)
 2003-2006: Boldklubben Frem, 33 kampe og 0 mål, 1. division
 2007-2008: Boldklubben Fremad Amager, 10 kampe og 0 mål, 1. division
 2008-2009: Køge Boldklub, 11 kampe og 0 mål, 1. division
 2009-2010: Boldklubben Frem, 10 kampe og 0 mål, |1. division
 2010: B36 Tórshavn (Færøerne) 13 kampe og 0 mål
 2010-: Valur (Island) 16 kampe og 1 mål

Noter

Eksterne henvisninger 
 

Fodboldspillere fra Færøerne
Fodboldlandsholdsspillere fra Færøerne
Fodboldspillere fra Havnar Bóltfelag
The Loft

The Loft var en dansk musik- og samplinggruppe, der blev dannet i 1997.

Medlemmerne Jakob Weise Hellum og Martin Bøge Pedersen mødtes på en musikskole, og efter et års tid begyndte de at samarbejde med Henrik Lund, der tidligere ejede Easy Sound Recording Studio i København.

Gruppen har produceret tre af sangene på soundtracket til filmen Den eneste ene i 1999, men kendes muligvis bedre for numre som "City of Dreams" (2004, samplet med Kim Larsens "Midt om natten") og "Kiss You Goodbye" (2008). "City of Dreams" var den anden mest solgte single i 2004, med 6.000 solgte eksemplarer, hvilket indbragt gruppen en guldplade. "Kiss You Goodbye" modtog i december 2009 guld for 15.000 eksemplarer.

Gruppens første album, No Ordinary Man, udkom i august 2004, efterfulgt af Little Paul's BLVD i 2008. No Ordinary Man blev certificeret guld for 10.000 solgte eksemplarer i november 2012.

I marts 2009 dannede Martin Bøge Pedersen elektro-pop-duoen Electric Lady Lab.

Diskografi 
 2004: No Ordinary Man
 2008: Little Paul's BLVD

Kilder

Eksterne henvisninger 
 Officiel hjemmeside
 

Musikgrupper fra Danmark
Musikgrupper fra 1997
Wiibroe

Wiibroe (eller Wiibroes Bryggeri) var et nordsjællandsk bryggeri og mineralvandsfabrik, der blev grundlagt i 1840 af Carl Wiibroe da han overtog et lille hvidtølsbryggeri i Helsingør. Bryggeriets produktion har siden 1998 været varetaget af Carlsberg Danmark som har ejet bryggeriet siden 1964, og Wiibroe er således nu et varemærke. Wiibroe har stadig egne lokaler i Helsingør.

Wiibroe var det første ikke-københavnske bryggeri som solgte øl på flaske i Danmark, og kun tre år efter at J.C. Jacobsen med Carlsberg lancerede det undergærede bayersk øl, begyndte bryggeriet også forsøg med øltypen der behøver en kold lagring under gæring hvilket man i starten klarede på Kronborgs kasematter.

Wiibroe er især kendt for sin Imperial Stout, der i 2006 kom tilbage på markedet efter i 2002 at have været trukket tilbage af Carlsberg efter for lave salgstal, samt sin årgangsøl der som det eneste af produkterne sælges i det meste af Danmark. Wiibroe Porter blev oprindeligt lanceret i 1930, og blev også i en årrække solgt til udlandet.

Sortiment 
 Wiibroe Pilsner (lanceret 1896)
 Wiibroe Classic
 Wiibroe Guld Export "Flagøl" (lanceret 1936)
 Wiibroe Årgangsøl
 Wiibroe Porter/Imperial Stout (lanceret 1930)

Wiibroe har også produceret of solgt sodavand. I 1936 producerede bryggeriet således Coca-Cola..

Se også 
 Bryggerier i Danmark

Referencer 

Litteratur
 Bryggeriforeningens Ølguide 2004. .

Eksterne henvisninger 
Wiibroe

Bryggerier i Danmark
Danske virksomheder etableret i 1840
Virksomheder i Helsingør
Leverandører til Det Kongelige Danske Hof
Carlsberg Danmark